Cronicas d'os Chueces de Teruel

As Cronicas d'os Chueces de Teruel ye una documentación medieval teruelana que se puet clasificar dentro lo chenero d'anals u de cronicas. Esta documentación la han publicato con as denominacions de Lista de Jueces de Teruel, Relación de Jueces de Teruel, Efemérides Turolenses, etc...

Esta documentación contiene os nombres d'os chueces que richioron Teruel y as aldeyas suyas en 4 sieglos. As listas replegan o nombre d'os gobernans teruelanos dende 1176 dica 1532. A institución foral se mantenió en tot o sieglo XVI, pero n'ixe sieglo a monarquía redució as funcions d'os chueces, prenendo-lis-ne os oficials reyals que a corona nombraba. Cuan a fins d'o sieglo XVI o rei suprimió a institución cuasi no la troboron en falta.

N'estas cronicas, a la lista de chueces la acompanyaba a calendata en que o machistrato ocupó o cargo, feitos relativos a lo treballo de chuez, (execucions publicas, con nombres de personas enforcatas, escabezatas, crematas, afogatas, etc...), y una serie de noticias sobre lo que se desveniba alavez de cualsiquier consideración: pedregatas, tierratremols, inundacions, eclixes, plagas, invasions aragonesas en atros países, invasions castellanas.

O lenguache ye muito castellanizato y emplegaba una sintaxi culta con muitos verbos en voz pasiva y oracions de relativo calcatas de modelos latinos (sintaxi común con lo castellano culto d'a epoca, que n'ixo tampoco reflectaba a parla popular). Manimenos ye una fuent mes pa conoixer como yera l'aragonés que se charraba en Teruel (aragonés d'as comunidaz aragonesas) y pa conoixer a toponimia, l'antroponimia y cultismos antigos en aragonés. Este zaguer feito ha estato subestimato por os historiadors d'o sieglo XX, que han trasmeso l'antroponimia y toponimia en as suyas obras no como ye en o manuscrito orichinal, sino como a ellos lis sona mes familiar (asinas por eixemplo l'apellito Marciella lo trascriben Marcilla).

 Vinclos externos 
Una d'as versions d'as cronicas

Categoría:Libros historiograficos medievals en aragonés